L-Awtorità Maltija għas-servizzi finanzjarji estendiet iż-żmien sa meta jiġu sottometti rapporti regolatorji mill-kumpaniji minħabba t-tifqiegħa tal-Covid-19. Fi stqarrija, l-MFSA qalet li ż-żmien estiż għal kumpaniji bil-liċenzji, biex fost l-oħrajn joffru servizz ta inkorporar ta' kumpaniji oħra japplika għal dawk il-kumpaniji li kellhom idaħħlu r-rapporti finanzjarji tagħhom f'Marzu u f'April. Dawk il-kumpaniji li jagħlqilhom iż-żmien biex idaħħlu r-rapporti tagħhom f'Mejju u f'Ġunju huma mitluba jżommu maż-żmien stabbilit sakemm jinħareġ avviż ieħor. L-MFSA qalet li se tibqa' ssegwi s-sitwazzjoni kif qed tiżviluppa flimkien mal-Bank Ċentrali ta' Malta u dak Ewropew flimkien mal-awtoritajiet superviżjorji Ewropej.